Krajniak, Milan, minister práce, sociálnych vecí a rodiny SR (2020-03-25):
Vážený pán podpredseda, vážené dámy a páni, ak dovolíte, predsa len začnem takým krátkym úvodom, keďže prvýkrát vystupujem v pozícii ministra v Národnej rade Slovenskej republiky. S polovicou z vás sa poznáme, pretože sme spolu pôsobili aj v minulom funkčnom období, ale aj pre tú druhú polovicu by som rád povedal krátko aspoň pár slov o sebe. Mám 47 rokov, pochádzam z Prievidze z Hornej Nitry. Som ženatý, mám jedno dieťa, s manželkou máme 16-ročnú dcéru Zuzku. V minulom parlamente som sa zaoberal najmä otázkami bezpečnostnej politiky, ale druhou témou, ktorou som sa rád zaoberal a dlhodobo, čo pán exminister Richter vie potvrdiť, pretože sme sa o nej často hádali, boli otázky zamestnanosti a najmä toho princípu, či chceme alebo nechceme podporiť zamestnávanie pracovníkov z tretích krajín mimo členských krajín EÚ na území Slovenskej republiky. Tomu sa, samozrejme, chcem venovať aj naďalej ako minister práce, sociálnych vecí a rodiny, ale až po tom, čo vyriešime túto krízu, ktorá je, povedal by som, zdravotnícka, ale aj sociálno-ekonomická. Chcel by som vám tiež povedať, z akých princípov vychádzam zatiaľ a budem vychádzať aj v budúcnosti pri svojej práci v rezorte sociálnych vecí a rodiny, práce, sociálnych vecí a rodiny. Za štátnych tajomníkov som si vybral ľudí, a opakujem vybral, nie je to žiadna koaličná dohoda, ktorí majú reprezentovať v istom zmysle aj širšie spektrum názorov na riešenie sociálnych otázok, problematiky rodiny, problematiky zamestnanosti. Z toho liberálneho prostredia som si vybral pána Mihála, z toho konzervatívnejšieho prostredia som si vybral pani Gaborčákovú. Oboch poznáte, teda väčšina z vás, ako dlhoročných poslancov parlamentu. Riaditeľom Sociálnej poisťovne je pán Vážny, ktorý je súčasne opozičný poslanec, a ja chcem deklarovať, že minimálne pokiaľ nevyriešime túto sociálno-ekonomickú krízu, nebudem podnikať a iniciovať žiadne kroky na jeho výmenu. Po ďalšie by som chcel povedať, že budem úzko spolupracovať v predkladaní takýchto návrhov s pani predsedníčkou sociálneho výboru, pani Žitňanskou, ktorá je zase reprezentantka hnutia Za ľudí. Rovnako v mojom tíme, s ktorým budem koordinovať a komunikovať všetky tieto dôležité otázky, bude naša poslankyňa Petra Krištúfková, ktorá sa bude zaoberať najmä sociálnou pomocou rodinám a najmä sociálnou pomocou matkám-samoživiteľkám, ktoré musia vychovávať deti a ktorých situácia najmä v tejto dobe bude veľmi ťažká. Na ministerstve práce som nevyhodil ani jediného človeka. A ani nevyhodím, pokiaľ si budú primerane plniť svoje pracovné povinnosti. Môže sa stať, že s niektorými si nesadneme a budú preradení na inú prácu. Ale v tejto dobe nebudem robiť žiadne čistky a budem, práve naopak, hľadať každú príležitosť ako zapojiť čo najviac ľudí z celého politické spektra do toho, aby sme sa spoločne, keďže sme na jednej lodi, vytiahli z tejto krízy čo najrýchlejšie a čo najlepšie. Čo sa týka skráteného legislatívneho konania, je to veľmi jednoduché. Už predchádzajúca vláda prijímala niektoré opatrenia, ktoré musíme uviesť do súladu so zákonom. Ako príklad uvádzam ošetrovné, ktoré sa vyplácalo iba desať dní, ale máme mimoriadnu situáciu a chceme garantovať každému človeku, že to ošetrovné bude vyplácané až do skončenia tej doby, kedy to bude potrebné. Ďalej sú tam ďalšie veci, ktoré sa týkajú zákona o službách zamestnanosti, ale to by som potom odôvodnil už priamo pri merite zákona. Takže chcem vás poprosiť o vašu podporu. Schválením tohto skráteného legislatívneho konania umožníte, aby sme začali prijímať opatrenia, ktoré potom budeme sa snažiť aj nejako finančne vyšpecifikovať priamo pri rokovaní o merite zákona. Ďakujem veľmi pekne.